जोशी जी ने इसी आधार पर यह सवाल किया है कि भारत के दूसरे अनेक हिस्सों की तुलना में बंगाल और कोलकाता की इस अपवादस्वरूप स्थिति का कारण क्या है? उन्हें दुख इस बात का है कि इस सवाल पर समाजशास्त्र, अर्थशास्त्र और राजनीतिशास्त्र तथा इतिहास के विद्वानों द्वारा गहन शोध, अन्वेषण, चिंतन और विवेचन तो दूर, इस प्रश्न को पिछले दशकों से चले आरहे एक अत्यंत महत्वपूर्ण प्रश्न के रूप में भी वैधता नहीं मिली है।